**Culoarea zorilor**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*un pas sau un infinit măsura\*

”rămâi unde ești”

am primit sentință celestă

”e tărâmul cel mai curat pe care l-am pus deoparte

pentru tine

doar să descoperi cine ești”

promit să nu vorbesc despre așteptări

am dat pagina aceasta

nu regret

zorii aceștia stranii

ies ca un abur deasupra ruinelor

din jurnalul vieții prăfuit spicuiesc

genunchi juliți în temple

iubiri

proteste

blasfemii și multe

multe candori

cad războaie

frunze uscate în solul timpului

dinții de lapte ai tuturora (cu precădere ai mei) produc seisme

spațiul nu-și mai încape infinitul plângerile

înainte forului suprem n-au primit încă răspuns

duetul în alb și negru al vieții

rănește fără să vrea oricare clapă voi apăsa

diapazonul inimii

reverberează sunetul prim

acum în frângeri

mâine și ieri în vise rotund

culori reci împletesc sunete fierbinți

îmbrățișarea doare

purifică

înalță

pentru povestea subțire a fiecăruia

cerul de sub mine

colectează vinovății

ca și ceilalți adulmec vânturile

spiritele își duc piatra de jertfă în gleznă

pulsează vulnerabil nemurirea în buza copilului

ce râde a plânge la soare

doar lunaticii dezghioacă scoica în valul

care se pierde în zare perla în urechea ursitei

lucește stins

păsările și-au strâns demult văzduhurile din oameni

doar câte un apus stingher

luminează

drumul în mine